Forslag til Rådets afgørelse om Fællesskabets garanti til Den Europæiske Investeringsbank mod tab i forbindelse med lån til projekter uden for Fællesskabet (Central- og Østeuropa, Middelhavslandene, Latinamerika, Asien og Sydafrika) (97/C 13/06) KOM(96) 586 endelig udg. - 96/0278(CNS)

(Forelagt af Kommissionen den 29. november 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Landene i Central- og Østeuropa (Albanien, Bulgarien, Estland, Letland, Litauen, Polen, Rumænien, Den Slovakiske Republik, Slovenien, Den Tjekkiske Republik og Ungarn) er i færd med at gennemføre omfattende politiske og sociale reformer og har igangsat en fundamental omlægning af deres økonomi;

Rådet godkendte den 4. oktober 1994 en samarbejdsaftale mellem Fællesskabet og Den Sydafrikanske Republik, som tager sigte på at fremme en harmonisk, afbalanceret og bæredygtig udvikling på det sociale og økonomiske område;

Det Europæiske Råd fastsatte på mødet i Essen den 9. og 10. december 1994 en tiltrædelsesstrategi for de associerede lande i Central- og Østeuropa;

Det Europæiske Råd indvilligede på mødet i Cannes den 26. og 27. juni 1995 i at supplere budgetbistanden til Middelhavslandene med en forhøjelse af Den Europæiske Investeringsbanks (EIB) lån med det formål at fremme oprettelsen af et frihandelsområde og Euro-Middelhavspartnerskabet;

Det Europæiske Råd opfordrede på mødet i Madrid den 15. og 16. december 1995 Rådet og Kommissionen til at gennemføre erklæringen om Euro-Middelhavspartnerskabet og arbejdsprogrammet fra Barcelona-konferencen med Middelhavslandene (Algeriet, Cypern, Egypten, Israel, Jordan, Libanon, Malta, Marokko, Syrien, Tunesien, Tyrkiet samt Gaza og Vestbredden); på samme møde fremhævede Rådet betydningen af EIB's rolle som instrument i samarbejdet mellem Fællesskabet og Latinamerika og opfordrede EIB til at intensivere dets aktiviteter i denne del af verden; Det Europæiske Råd noterede endvidere med hensyn til udvidelsesspørgsmålet, at videreførelsen af EIB's aktiviteter giver mulighed for at øge inputtet til tiltrædelsesforberedelserne;

Det Europæiske Råd noterede på mødet i Firenze den 21. og 22. juni 1996 med tilfredshed resultatet af Asien-Europa-topmødet, der betegnede et vendepunkt i relationerne mellem de to verdensdele;

EIB er ved at afslutte de løbende låneprogrammer for Central- og Østeuropa i henhold til Rådets afgørelse 93/696/EF og den långivning, der følger af finansprotokollerne og det horisontale finansielle samarbejde (Rådets forordning (EØF) nr. 1763/92) i de lande i Middelhavsområdet, der ikke er medlem af EU;

EIB har allerede afsluttet det treårige låneprogram i Latinamerika og Asien i henhold til Rådets afgørelse 93/115/EØF; i januar 1996 foreslog Kommissionen over for Rådet, at låneprogrammet for Latinamerika og Asien for en foreløbig periode på et år;

EIB afslutter i juni 1997 det toårige låneprogram for Sydafrika i henhold til Rådets afgørelse 95/207/EF;

Rådet opfordrer EIB til, at den fortsætter sine transaktioner til støtte for investeringsprojekter i disse lande, og yder den med henblik herpå den i denne afgørelse fastsatte garanti;

denne garanti er underkastet de betingelser, der er fastsat i Rådets forordning (EF, Euratom) nr. 2728/94 af 31. oktober 1994 om oprettelse af en garantifond for aktioner i forhold til tredjelande (1);

i juni 1996 forelagde Kommissionen efter aftale med EIB Rådet et forslag til en ny garantiordning for EIB's långivning til tredjelande;

i oktober 1996 konkluderede Rådet, at alle nye EIB-lånemandater og det øvrige behov for långivning til tredjelande frem til 1999 ventes at blive tilgodeset med et garantiniveau for EIB-lån på mellem 65 og 75 %; EIB opfordres til for en væsentlig del af sin långivning at sikre, at der foreligger tilstrækkelige tredjepartsgarantier for de kommercielle risici, således at budgetgarantien i så fald kun dækker de politiske risici, der følger af forbud mod udførsel af valuta, ekspropriation, krig og civile uroligheder;

Kommissionen og EIB bør sikre en passende koordination mellem EIB's transaktioner i de låneberettigede tredjelande og gennemførelsen af Fællesskabets øvrige finansielle instrumenter;

traktaten indeholder ikke anden hjemmel til vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

1. Fællesskabet yder Den Europæiske Investeringsbank en garanti på 65 % i tilfælde, hvor EIB ikke modtager forfaldne betalinger på lån, som den har ydet i overensstemmelse med sine sædvanlige kriterier til investeringsprojekter i Central- og Østeuropa, lande i Middelhavsområdet, der ikke er medlem af EU, Latinamerika og Asien samt Sydafrika.

Garantien begrænses til et samlet lån på 6 825 mio. ECU, der fordeler sig som følger:

- Central- og Østeuropa: 3 450 mio. ECU

- Lande i Middelhavsområdet, der ikke er EU-medlemmer: 2 100 mio. ECU

- Latinamerika og Asien: 900 mio. ECU

- Sydafrika: 375 mio. ECU

og dækker en periode, der begynder på datoen for denne afgørelses ikrafttræden og slutter den 31. december 1999. Hvis de lån, EIB har ydet, ved denne periodes udløb ikke når op på ovennævnte samlede beløb, forlænges perioden automatisk med seks måneder.

2. De lande, der er omfattet af denne afgørelse, er:

- Albanien, Bulgarien, Estland, Letland, Litauen, Polen, Rumænien, Den Slovakiske Republik, Slovenien, Den Tjekkiske Republik og Ungarn i Central- og Østeuropa

- Algeriet, Cypern, Egypten, Israel, Jordan, Libanon, Malta, Marokko, Syrien, Tunesien, Tyrkiet samt Gaza og Vestbredden i Middelhavsområdet

- Argentina, Bolivia, Brasilien, Chile, Colombia, Costa Rica, Ecuador, El Salvador, Guatemala, Honduras, Mexico, Nicaragua, Panama, Paraguay, Peru, Uruguay og Venezuela i Latinamerika;

- Bangladesh, Brunei, Filippinerne, Indien, Indonesien, Kina, Macao, Malaysia, Mongoliet, Pakistan, Singapore, Sri Lanka, Thailand og Vietnam i Asien.

Artikel 2

Kommissionen underretter hvert halve år Europa-Parlamentet og Rådet om situationen vedrørende de undertegnede lån. EIB fremsender i dette øjemed regelmæssigt de relevante oplysninger til Kommissionen.

Artikel 3

Kommissionen orienterer hvert år Europa-Parlamentet og Rådet om lånetransaktionerne og fremsætter samtidig en vurdering af transaktionerne under ordningen og af samarbejdet mellem de finansielle institutioner, der opererer i det pågældende område.

Artikel 4

Kommissionen og EIB opretter et nært samarbejde med henblik på at sikre overordnet sammenhæng mellem de transaktioner, der er omfattet af denne afgørelse, og gennemførelsen af Fællesskabets øvrige finansielle instrumenter til fordel for de pågældende lande.

Artikel 5

De nærmere bestemmelser for anvendelsen af denne afgørelse fastsættes i en aftale mellem Kommissionen og EIB.

Artikel 6

Denne afgørelse får virkning på dagen for offentliggørelsen i De Europæiske Fællesskabers Tidende.

(1) EFT nr. L 293 af 12. 11. 1994, s. 1.